***Преброяване на бездомните в гр. София: набиране на доброволци***

Столична община обедини усилия с изследователи от Института за изследване на населението и човека при Българска академия на науките за първото по рода си преброяване на бездомните не само в София, а изобщо в България.

***Вашата подкрепа и участие като преброители е нужна, за да обхванем, колкото се може повече от спящите на улицата!***

Бездомните хора са най-уязвимата сред уязвимите групи в обществото. С участието си Вие ще помогнете да се създаде база от данни, въз основа на която да се разработят устойчиви политики и да се усъвършенстват съществуващите. Това Преброяване ще помогне за започването на дебат в България по този проблем, който е подкрепен с данни. Така ще се повиши общественото и политическото осъзнаване на проблема. Желанието ни е това Преброяване да бъде основа за системно събиране на такива данни в бъдеще. Въпреки, че го наричаме преброяване, то всъщност е също профилиране и включва кратка анкета с всеки бездомен.

***Ако нямате опит в подобни начинания, не се притеснявайте!*** Преброителите няма да работят сами, а в екип по двама души и ще имат наблизо координатор, който да им помага при всякакви въпроси. Всеки екип ще се движи в определена зона и по приблизителни маршрути, които бяха предварително обходени. Вече имаме 22 доброволци, които имат опит при работа с уязвими групи, но са ни необходими още, за да обхванем, колкото се може повече райони. Когато формираме екипите ще се стремим във всеки от екипите да има по един опитен и по един неопитен доброволец. Освен това ще ви обучим.

Всяко обучение е около 1.5 часа. Обученията ще се състоят в залата на Института за изследване на населението ни човека (ул. Акад. Георги Бончев, бл. 6 – сградата на издателството на БАН) на 24 и на 25 септември в следните часове:

* 10:00 - 11:30
* 14:00 – 15:30

***Когато се записвате като доброволец, моля посочете на коя от тези две дати и в кой от двата часови отрязъка можете да дойдете на обучение!***

**Важно! Можете да се включите като преброител – доброволец, само ако сте на 18 или повече години.**

**Информация за самото преброяване:**

Преброяването ще се осъществи през последната третина на месец октомври и ще обхване три поредни дни.

**Можете да се запишете като доброволец за един, за два или и за трите дни. Точните дати ще споделим с Вас на самото обучение, тъй като тази информация е конфиденциална. Вие ще решите дали на и на кои дати можете да се включите.**

Всеки ден преброителите се събират в 7:30 и приключват в 17:00 часа. Ще се редуват часове на преброяване и на почивки. Но ще трябва да отделите целия ден.

***Вашето участие като преброители в преброяването на бездомните в София е много важно и ще има съществен принос за подобряване на тяхното положение!***

***Включете в това толкова вълнуващо и предизвикателно начинание!***